text: Se hvor mange børn der lever i misbrugsfamilier i din kommune
  31 januar 2018 kl. 17.09
  Tusindvis af syd- og sønderjyske børn lever i familier med et alkoholproblem. De risikerer at få fysiske, psykiske og sociale problemer.
  På landsplan anslår Sundhedsstyrelsen, at 122.000 børn lever i familier, hvor en eller begge af forældrene drikker for meget. Men hvordan ser det – skønsmæssigt – ud i netop din kommune?
  Torben Lindberg, der er presse- og kommunikationskonsulent i KFUM's Sociale Arbejde, skriver til TV SYD, at der ikke findes tal for de enkelte kommuner. Så han har regnet på tallene.
  Sundhedsstyrelsen: "Det skønnes, at ca. 122.000 børn vokser op i en familie med et alkoholproblem."
  Indbyggertallet i den enkelte kommune er sammenholdt med det samlede indbyggertal – og dernæst delt forholdsmæssigt ud på Sundhedsstyrelsens landsmæssige skøn for børn i misbrugsfamilier. Indbyggertallene er trukket fra Danmarks Statistik.
  I de 14 kommuner i TV SYDs område skønnes i alt 18.317 børn at leve i misbrugsfamilier. På kortet nedenfor kan du se de estimerede tal for netop din kommune.
  Tallet for børn i stofmisbrugsfamilier kendes ikke.
  
  